## El Consell aprova l’acord que establix el nou pla de finançament plurianual de les universitats públiques valencianes per al període 2026-2029

*** L’objectiu d’este pla és garantir l’estabilitat pressupostària de la UV, UPV, UA, UJI i UMH**

El Ple del Consell ha aprovat l’acord que establix el nou pla de finançament plurianual de les universitats públiques valencianes per al període 2026-2029.

Durant els últims 10 anys les universitats públiques valencianes han anat demandant a la Generalitat un sistema de finançament plurianual que els permeta establir el seu escenari pressupostari per als pròxims anys. La Generalitat, conscient d’esta necessitat, i en el marc del rigor i la disponibilitat anual pressupostària, ha considerat oportú abordar eixe finançament mitjançant un acord que s’ha aconseguit per unanimitat amb les universitats públiques valencianes sobre el marc pressupostari a mitjà termini i l’instrument de programació i finançament plurianual per al període 2026-2029, prorrogable altres quatre anys per acord de les parts.

L’òrgan proponent ha sigut la Direcció General d’Universitats, dependent de la Conselleria d’Educació, Cultura, Universitats i Ocupació. L’objectiu d’este pla és garantir l’estabilitat pressupostària de la Universitat de València, la Universitat Politècnica de València, la Universitat d’Alacant, la Universitat Jaume I de Castelló i la Universitat Miguel Hernández d’Elx.

En els pressupostos de la Generalitat de 2025 es van comprometre un total de 1.054 milions d’euros, que inclouen les transferències corrents (876,8 milions d’euros), les compensacions per reducció de preus públics (39,5 milions d’euros) i aplicació de la normativa estatal i autonòmica (43,5 milions d’euros), el fons de transició al nou model de finançament (64,8 milions d’euros) i les assignacions per a dur a terme el programa d’incorporació de talent docent i investigador María Goyri (29,6 milions d’euros).

Gràcies a este acord, per al pressupost de 2026 esta xifra s’incrementarà fins a superar els 1.103 milions, ja que només en transferències corrents es passarà dels 876,8 milions d’euros de 2025 a 1.034,5 milions d’euros en 2026, als quals cal sumar el programa María Goiry i la compensació per reducció de preus públics acadèmics.

No obstant això, el més important és que este acord establix també que els pressupostos de la Generalitat per a 2026 i els tres següents –fins a 2029– hauran d’incloure el finançament estructural corresponent a la transferència ordinària, les dotacions del programa María Goiry i la compensació per reducció de preus públics, però també variables com els increments salarials que encara no es poden estimar, compensacions per aplicació de normativa estatal i autonòmica i l’efecte de la inflació.

Finalment, l’acord preveu també l’opció d’establir un major finançament autonòmic addicional que vaja lligat al compliment d’objectius i a noves necessitats singulars.

Fecha: 30/09/2025